Årets sidste dag i kalendersommeren byder ikke ligefrem på sommervejr. Et lavtryk ligger nemlig over Danmark og giver både gråvejr og flere steder regn. Således ligger der torsdag morgen en linje af regnbyger fra det nordvestlige Jylland ned over Midt- og Østjylland, Fyn, Vest- og Sydsjælland samt Lolland, Falster og Møn. Som dagen skrider frem, fortsætter det grå sommervejr, men allersidst på dagen er der mulighed for, at solen nogle steder kan bryde lidt igennem. Lokalt mere end 20 millimeter Først på dagen er det langt de fleste steder, der har udsigt til regn. Mest tørt bliver det over de sydvestlige landsdele og Vendsyssel. I resten af landet kan regnen i perioder blive kraftig – måske endda give et enkelt tordenbrag. Ud på eftermiddagen begynder det at stilne af, og man kan efterhånden se frem opholdsvejr og kun enkelt regnbyger. På Bornholm ser eftermiddagen dog ud til at regne væk. følg regnvejret på TV2s vejrradar her . Samlet set kan der på tværs af landet falde op mellem 10 og 20 millimeter regn i løbet af torsdagen. Som man kan se af kortet herunder, er der imidlertid også steder, der kan gå stort set tørskoet igennem dagen. Omvendt bliver solskinsøen paradoksalt nok det sted i landet, der formentlig får mest regn. Mens det våde vejr bliver dagens overskrift, kan man til gengæld glæde sig over, at vindforholdene bliver ganske rolige. Derudover bliver det mellem 15 og 19 grader på termometret, når det bliver varmest. Mulighed for lidt sol I aftentimerne er der fortsat udsigt til regn, hvilket primært vil forekomme øst for Storebælt. Derimod kan man i de vestlige dele af landet se frem til en aftenstund med tørvejr. Og særligt i Jylland er der chance for lidt sol.

Opsummering:
Stedvis kan der falde op mellem 10 og 20 millimeter regn. Men det bliver overvejende tørt i Nordjylland.